Source: http://skolenie.slov-lex.sk/pravne-predpisy/SK/ZZ/2005/619/
Timestamp: 2019-10-20 00:34:29+00:00

Document:
619/2005 Z.z. - Vyhláška Ministerstva spravodlivost... - Slov-lex
619/2005 Z.z.
619/2005 Z. z.
z 20. decembra 2005
o podmienkach a postupe prokurátora pri konaní o dohode o uznaní viny a prijatí trestu
Ministerstvo spravodlivosti Slovenskej republiky podľa § 561 ods. 2 zákona č. 301/2005 Z. z. Trestný poriadok ustanovuje:
Táto vyhláška ustanovuje podmienky a pravidlá postupu prokurátora pri iniciovaní, prijatí podnetu obvineného a vedení vyjednávania o dohode o uznaní viny a prijatí trestu (ďalej len „dohoda o vine a treste“), aby umožnili skončenie čo najväčšieho počtu trestných vecí v prípravnom konaní dohodou o vine a treste a zároveň poskytovali ochranu spoločnosti pred páchateľmi trestných činov.
Dohodou o vine a treste sa rozumie dohoda prokurátora a obvineného a v prípadoch ustanovených zákonom aj poškodeného alebo aj inej oprávnenej osoby1) o priznaní spáchania skutku, uznaní viny a prijatí trestu obvineným a prípadne aj o ďalších výrokoch.2)
Prokurátor môže začať konanie o dohode o vine a treste na podnet obvineného alebo aj bez podnetu. Pri zvažovaní vhodnosti konania o dohode o vine a treste na podnet obvineného sa prokurátor riadi svojím vnútorným presvedčením založeným na vyhodnotení trestnej veci podľa kritérií uvedených v § 4 a 5 tak, ako keby konanie začal z vlastnej iniciatívy.
Ak prokurátor podnet obvineného na začatie konania o dohode o vine a treste neprijme, písomne to oznámi obvinenému; rovnopis oznámenia založí do spisu.
Ak prokurátor prijme záver, že sú splnené zákonné podmienky3) na konanie o dohode o vine a treste, písomne vyzve obvineného a ostatné oprávnené osoby na vyjadrenie sa k začatiu tohto konania, a ak ide o mladistvého obvineného, aj na súhlas zákonného zástupcu a obhajcu so zamýšľaným postupom.
Ak obvinený odmietne výzvu prokurátora na konanie o dohode o vine a treste, urobí o tom prokurátor záznam, ktorý založí do spisu. V zázname tiež stručne uvedie dôvody, pre ktoré obvinený výzvu prokurátora odmietol. Po uplynutí lehoty určenej vo výzve prokurátor na základe stanoviska obvineného a ostatných oprávnených osôb začne konanie o dohode o vine a treste alebo urobí iné zákonné opatrenie.
Prokurátor pri zvažovaní vhodnosti konania o dohode o vine a treste a pri vyjednávaní dohody s obvineným okrem kritérií uvedených v odseku 2 berie do úvahy všetky relevantné skutočnosti, najmä
ochotu obvineného spolupracovať pri vyšetrovaní alebo skrátenom vyšetrovaní iných obvinených,
minulosť obvineného, najmä skoršie odsúdenie,
povahu a závažnosť trestného činu, ktorý je predmetom obvinenia,
prejavenú ľútosť a pocit viny obvineného, jeho ochotu dobrovoľne prevziať zodpovednosť za svoje konanie,
záujem na rýchlom a primeranom skončení trestnej veci,
pravdepodobnosť usvedčenia obvineného v súdnom konaní,
pravdepodobný dosah súdneho konania na svedkov,
pravdepodobný trest alebo iné dôsledky v prípade, že obvinený bude usvedčený v súdnom konaní,
verejný záujem, na základe ktorého by sa prípad mal prejednať v súdnom konaní na základe obžaloby podanej prokurátorom,
náklady súdneho konania vrátane nákladov na prípadné odvolacie konanie,
potrebu zabrániť oneskorenému skončeniu iných rozpracovaných trestných vecí,
dosah na právo poškodeného a ochotu obvineného nahradiť škodu, ktorú spôsobil trestným činom.
Podmienkou na uzavretie dohody o vine a treste je, aby sa obvinený priznal a uznal vinu zo spáchania skutku, ktorý
je najzávažnejší z tých, ktoré sú doteraz získanými dôkazmi už preukázateľné,
je preukázateľný aj iným dôkazom,
odôvodňuje výrok o treste, prípadne aj iné výroky, ktoré v ňom majú základ,
nemá nepriaznivý vplyv na trestné stíhanie iných osôb.
Pri vyjednávaní o druhu, výmere a spôsobe výkonu trestu sa prokurátor riadi ustanoveniami druhej hlavy prvej časti Trestného zákona.
Z trestu, ktorý by podľa úsudku prokurátora uložil súd za spáchaný trestný čin, môže ponúknuť obvinenému po vyhodnotení aj kritérií uvedených v § 4 primerané zníženie výmeru trestu, ktorý môže byť znížený až o jednu tretinu pod dolnú hranicu zákonom ustanovenej trestnej sadzby.4)
Ak prichádza do úvahy uloženie aj ochranného opatrenia, postupuje prokurátor podľa piateho dielu druhej hlavy prvej časti Trestného zákona.
O priebehu konania o dohode o vine a treste vyhotoví prokurátor zápisnicu, ktorú založí do spisu. Priebeh konania o dohode o vine a treste môže byť zaznamenaný prostriedkami určenými na vyhotovenie obrazového, zvukového alebo obrazovo-zvukového záznamu. O vyhotovovaní takéhoto záznamu prokurátor prítomné osoby upovedomí pred začatím úkonu.
Ak dôjde k dohode o vine, o treste a o ďalších výrokoch, podá prokurátor návrh na jej schválenie súdom. Ak nedôjde k dohode o treste alebo ak obvinený uzná vinu zo spáchania stíhaného skutku len sčasti, podá prokurátor obžalobu v zákonnom rozsahu.
Ak nedôjde k dohode o vine, urobí prokurátor o tom záznam v zápisnici a ďalej postupuje zákonným spôsobom.
§ 10 ods. 10, § 35 ods. 1, § 44 ods. 3 a § 232 ods. 2 zákona č. 301/2005 Z. z. Trestný poriadok.
§ 232 ods. 3 a 7 zákona č. 301/2005 Z. z.
§ 232 ods. 1 zákona č. 301/2005 Z. z.
§ 39 ods. 2 písm. d) a odsek 4 zákona č. 300/2005 Z. z. Trestný zákon.
Číslo: 619/2005 Z. z.
Názov: Vyhláška Ministerstva spravodlivosti Slovenskej republiky o podmienkach a postupe prokurátora pri konaní o dohode o uznaní viny a prijatí trestu
Dátum schválenia: 20.12.2005
Dátum vyhlásenia: 27.12.2005
Nachádza sa v čiastke: 243/2005
2. 01.01.2006 -

References: § 561
 § 4
 súd 
 § 4

§ 10
 § 35
 § 44
 § 232

§ 232

§ 232

§ 39